R. Šipoš, poslanec: (2002-04-03):
Dovoľte mi, aby som predniesol pozmeňujúci návrh k zákonu číslo 366/1999 o daniach z príjmov v znení zákona číslo 358/2000, ktorý sa mení a napĺňa nasledovne: A navrhujem, aby sa zmenil a doplnil nasledovne: a) Po prvé, za § 51 sa vkladá nový § 51a, ktorý znie: § 51a) použitie podielu zaplatenej dane na osobitné účely. Po prvé, odsek 1. Po zaplatení dane v lehote podľa tohto zákona alebo osobitného predpisu 125 je daňovník oprávnený predložiť miestnemu príslušnému správcovi dane vyhlásenie, v ktorom uvedie, že suma zodpovedajúca 1 % zaplatenej dane, ktorá nie je nižšia ako 250 Sk, ďalej len podiel zaplatenej dane, sa má poukázať ním určenej právnickej osobe alebo právnickým osobám podľa odseku 3, ďalej len prijímateľ. Odsek 2: Vyhlásenie o poukázaní podielu zaplatenej dane za zdaňovacie obdobie, za ktoré sa daň platí, ďalej len vyhlásenie, obsahuje: a) Presné označenie daňovníka, ktorý podáva vyhlásenie, a to obchodné meno alebo názov, sídlo, právnu formu, identifikačné číslo daňovník, b) sumu zodpovedajúcu podielu zaplatenej dane, c) zdaňovacie obdobie, ktorého sa vyhlásenie týka, d) identifikačné údaje prijímateľa alebo prijímateľov, obchodné meno alebo názov, sídlo, právnu formu, identifikačné číslo organizácie a e) uvedenie výšky sumy pripadajúce na každého prijímateľa. Odsek 3. Podiel zaplatenej dane možno poskytnúť prijímateľovi, ktorým je a) občianske združenie, b) nadácia, c) neinvestičný fond, d) nezisková organizácia poskytujúca všeobecné prospešné služby, e) účelové zariadenie cirkvi a náboženskej spoločnosti, f) organizácia s medzinárodným prvkom, g) Slovenský Červený kríž. Odsek 4. Podiel zaplatenej dane možno poskytnúť prijímateľovi, ktorým je a) rozvoj a ochrana duchovných hodnôt, b) ochrana ľudských práv, ochrana a tvorba životného prostredia, d) ochrana a podpora zdravia a vzdelávania, e) podpora športu detí, mládeže a zdravotne postihnutých občanov, f) poskytovanie sociálnej pomoci a g) zachovanie prírodných a kultúrnych hodnôt. Odsek 5. Správca dane podľa odseku 1 poukáže podiel zaplatenej dane prijímateľovi uvedenému vo vyhlásení, ak sú splnené tieto podmienky: a) Daňovník predloží vyhlásenie správcovi dane podľa odseku 1 do 15 dní po uplynutí lehoty na zaplatenie dane podľa osobitného predpisu, b) Daňovník nemá do lehoty na podanie vyhlásenia podľa písmena a) nedoplatok na dani, § 1 písmeno c). Prijímateľ je uvedený k 31. decembru predchádzajúceho kalendárneho roka v centrálnom registri prijímateľov, vedenom Notárskou komorou Slovenskej republiky, ďalej len komora, podľa osobitného predpisu. d) Prijímateľ je osobou uvedenou v odseku 3, ktorej predmetom činnosti sú činnosti spojené a uvedené v odseku 4. e) Prijímateľ vznikol najneskôr v priebehu kalendárneho roka, ktorý predchádza roku a v ktorom preukazuje splnenie podmienok podľa písmena i). f) Prijímateľ nemá nedoplatok na dani, § 1 písm. b). g) Prijímateľ preukáže, že nemá nedoplatok na poistnom na zdravotné poistenie, na poistnom na nemocenské poistenie, na poistnom na dôchodkové zabezpečenie a na príspevku na poistení v nezamestnanosti podľa osobitného predpisu 40 potvrdením príslušného orgánu nie starším ako 30 dní. h) Prijímateľ preukáže, že má zriadený účet v banke alebo pobočke zahraničnej banky potvrdením banky alebo pobočky zahraničnej banky nie starším ako 30 dní a oznámi číslo tohto účtu. i) Notár osvedčil prijímateľovi do 15. decembra bežného roka splnenie podmienok podľa písm. d), e), g) a h) a bez zbytočného odkladu oznámil komore na účely jeho zápisu do zoznamu prijímateľov na nasledujúci rok identifikačné údaje prijímateľa v rozsahu podľa ods. 2 písmena d) názov banky alebo pobočky zahraničnej banky, v ktorej má zriadený účet, a číslo tohto účtu. j) Daňovník vo vyhlásení určil ako prijímateľa jednu alebo viac právnických osôb podľa ods. 3 s uvedením príslušných súm. Odsek 6. Notár osvedčuje prijímateľovi splnenie podmienok podľa odseku 5 počnúc 1. septembrom bežného roka. Notár, ktorý toto osvedčenie vykonal, je povinný bez zbytočného odkladu oznámiť identifikačné údaje prijímateľa, názov banky alebo pobočky zahraničnej banky, v ktorej má prijímateľ zriadený účet, a číslo tohto účtu komore. Komora vedie zoznamy prijímateľov, a to na každý rok osobitne. Zoznam prijímateľov obsahuje obchodné meno alebo názov prijímateľa a jeho sídlo, právnu formu prijímateľa, identifikačné číslo organizácie, číslo účtu a názov banky alebo pobočky zahraničnej banky, v ktorej má prijímateľ tento účet zriadený. Komora každoročne zverejňuje zoznam prijímateľov, a to do 15. januára kalendárneho roka, v ktorom možno prijímateľovi poskytnúť podiel zaplatenej dane. Odsek 7. Správca dane podľa odseku 1 je povinný do 60 dní po splnení podmienok podľa ods. 5 previesť sumu zodpovedajúcu podielu zaplatenej dane na účet prijímateľa. Ak nebolo preukázané splnenie podmienok podľa ods. 5, nárok na poukázanie sumy zodpovedajúcej podielu zaplatenej dane podľa ods. 1 zanikne. O týchto skutočnostiach upovedomuje správca dane bez zbytočného odkladu daňovníka a pri skúmaní podmienok upovedomuje podľa ods. 5 a pri preukázaní sumy zodpovedajúcej podielu zaplatenej dane na účet prijímateľa správca dane nevydáva rozhodnutie podľa osobitného predpisu. Odsek 8. Ak sa zruší prijímateľ, po osvedčení splnenia podmienok podľa ods. 5 do poukázania podielu zaplatenej dane správcom dane podľa ods. 1, nárok na podiel zaplatenej dane zaniká. Ak sa zruší prijímateľ do 12 mesiacov po poukázaní podielu zaplatenej dane správcom dane podľa ods. 1, je povinný bez zbytočného odkladu vrátiť podiel zaplatenej dane správcovi dane podľa odseku 1. Na nedodržanie tejto povinnosti sa vzťahujú ustanovenia o porušení rozpočtovej disciplíny podľa osobitného predpisu. Odsek 9. Podiel zaplatenej dane poukázaný správcom dane podľa ods. 1 prijímateľovi, nemožno dodatočne upravovať. Ak daňovníkovi vznikne preplatok na dani, o rozdiel medzi sumou poukázanou prijímateľovi a sumou zodpovedajúcou 1 % z upravenej daňovej povinnosti sa daňovníkovi zníži preplatok na dani. Odsek 10. Ak prijímateľ nepoužije poskytnutý podiel zaplatenej dane na činnosti podľa ods. 4 najneskôr do konca nasledujúceho roka po roku, v ktorom mu bol podiel zaplatenej dane poukázaný, vzťahujú sa na prijímateľa ustanovenia o porušení rozpočtovej disciplíny podľa osobitného predpisu. Odsek 11. Z údajov správcov dane podľa odseku 1 o poskytnutí podielu zaplatenej dane zostavuje Daňové riaditeľstvo Slovenskej republiky ročný prehľad prijímateľov podľa stavu k 31. decembru predchádzajúceho kalendárneho roka. V ročnom prehľade prijímateľov sa uvádza názov prijímateľa a jeho sídlo a súhrn podielov zaplatenej dane, ktoré boli prijímateľovi poskytnuté. Ročný prehľad prijímateľov za predchádzajúci rok zverejňuje Daňové riaditeľstvo Slovenskej republiky vždy do 31. januára bežného roka. 2. V časti spoločné ustanovenia sa dopĺňa nový § 56a, ktorý znie: § 56a, ods. 1. Prijímateľ, ktorého súhrnom podielov zaplatenej dane z príjmov fyzických a právnických osôb v ročnom prehľade prijímateľov podľa § 48 ods. 11 a § 51a ods. 11 je vyšší ako 100 000 Sk, je povinný do 12 mesiacov odo dňa zverejnenia zoznamu podľa § 48 ods. 11 a § 51a ods. 11 zaslať presnú špecifikáciu použitia prijatého podielu na zverejnenie v obchodnom vestníku, ktorá obsahuje najmä výšku a účel použitia finančných prostriedkov, spôsob použitia finančných prostriedkov, prípadne výrok audítora, ak to určuje osobitný predpis. Odsek 2. V prípade, ak prijímateľ podielu zaplatenej dane nesplní povinnosť podľa odseku 1, Komora notárov Slovenskej republiky nezaradí prijímateľa do zoznamu prijímateľov na obdobie troch rokov, počnúc rokom, v ktorom došlo k nesplneniu povinnosti. Odsek 3. Ak prijímateľ nepoužije poskytnutý podiel zaplatenej dane na činnosť podľa § 46 ods. 4 a § 51a ods. 4 najneskôr do konca nasledujúceho roka po roku, v ktorom mu bol podiel zaplatenej dane poukázaný alebo ich použije v rozpore s týmto účelom, je povinný podiel zaplatenej dane vrátiť do štátneho rozpočtu do 90 dní odo dňa vzniku stanovenej skutočnosti. Článok 2 predmetného pozmeňujúceho návrhu sa dotýka zákona číslo 563/1991 o účtovníctve, ktorý sa mení a dopĺňa nasledovne: 1. V § 20 sa vkladá nový odsek 3, ktorý znie, odsek 3: Povinnosť overenia účtovnej závierky audítorom majú aj právnické osoby definované v § 48 a v § 51a ods. 3 zákona číslo 366/1999 Z. z. v znení neskorších predpisov, ktorých suma ročného podielu prijatej dane je vyššia ako 1 milión Sk. 2. V § 20 sa doterajší odsek 3 označuje odsek 4 ako odsek 4. 3. V § 20 ods. 4 sa slová podľa odsekov 1 a 2 nahrádzajú slovami „podľa odsekov 1, 2 a 3.“ Vážená Národná rada, dovoľte, aby som v krátkosti predniesol zdôvodnenie tohto rozsiahleho návrhu, ktorý mení predložený návrh navrhovateľa pána poslanca Tatára. Inštitút poukázania 1 % sa stal prelomovým nielen z hľadiska zásadnej zmeny poukazovania časti dane, ale aj z pohľadu financovania verejnoprospešných aktivít na Slovensku. Ohlas, ktorý tento daňový inštitút zaznamenal doma a v zahraničí, svedčí o tom, že ide o transparentný nástroj tak prerozdelenia ako aj podpory verejnoprospešných aktivít. Pozitívnym momentom fungovania tohto inštitútu je zvládnutie registrácie právnických osôb vrátane ich vysokého počtu. Inštitút poukázania 1 % na osobitné účely vychádza z toho, že každá fyzická osoba, ktorá podáva daňové priznanie alebo má príjmy zo závislej činnosti, má právo rozhodnúť, pokiaľ je 1 % z dane vyššie ako 20 Sk, ktorej právnickej osobe ho prostredníctvom správcu dane poukáže. Navrhovaná novela dáva túto možnosť aj právnickým osobám, ktoré rovnako ako fyzické osoby sú subjektami odvádzajúcimi štátu daň zo svojich príjmov. Navrhuje, aby právnické osoby mali možnosť rovnako ako fyzické osoby rozhodnúť o tom, ktorým registrovaným mimovládnym organizáciám poukážu 1 % zo svojej daňovej povinnosti. Nakoľko však 1 % z príjmov právnických osôb tvorí v niektorých prípadoch vyššie sumy, navrhuje sa, aby právnické osoby mohli 1 % z dane poukázať viacerým registrovaným právnickým osobám. Návrh zákona súčasne zavádza zvýšené prvky kontroly a transparentnosti poukázania použitia získaných finančných prostriedkov prijímateľom. Prijímateľ, ktorého súhrn podielov zaplatenej dane z príjmov fyzických a právnických osôb v ročnom prehľade prijímateľov podľa § 48 ods. 11 a § 51a ods. 11 bude vyšší ako 100 000 Sk, je povinný do 12 mesiacov odo dňa zverejnenia zoznamu zaslať do obchodného vestníka presnú špecifikáciu použitia prijatých finančných prostriedkov, najmä ich výšku a účel použitia, spôsob použitia finančných prostriedkov prípadne výrok audítora, ak to určuje osobitný predpis. V tomto prípade sa zlúčia príjmy z oboch inštitútov a tak každá právnická osoba, pokiaľ bude mať príjmy z 1 % nad 100 000 Sk ročne, musí verejne prostredníctvom obchodného vestníka zverejniť použitie získaných prostriedkov v prípade, ak právnická osoba nesplní túto povinnosť. Novelou zákona o účtovníctve sa ďalej dopĺňa povinnosť overenia účtovnej uzávierky audítorom a jej zverejnenia v Obchodnom vestníku pre tie organizácie, ktoré získajú celkové finančné prostriedky v hodnote 1 milión Sk. Vážený pán predsedajúci, skončil som, ďakujem kolegyniam a kolegom za pozornosť. I. Presperín, podpredseda NR SR: Ďakujem. Rozpravu vyhlasujem za skončenú. Pán poslanec Tatár, chcete sa vyjadriť? P. Tatár, poslanec: Vážené kolegyne, vážený kolega, dovoľte mi na záver rozpravy vyjadriť poďakovanie pri rokovaní vo výboroch, že sme dospeli k tým zásadným zhodám na podporu zrovnoprávnenia fyzických a právnických osôb v poľnohospodárstve. Zároveň chcem povedať, že ďakujem aj pánovi poslancovi Šipošovi a všetkým ostatným, ktorí predložili tento pozmeňujúci návrh, pretože ten náš pôvodný zámer vlastne rieši v oveľa komplexnejšej a lepšej podobe a plne akceptujeme tento rozsah ako navrhovatelia. Samozrejme, ak neprejde zníženie sadzieb dane z príjmov, tak mne to bude ľúto, ale určite to bude predmetom ďalších diskusií a pre tieto dve veci, pre súkromných roľníkov a pre podporu neziskového sektora stojí za to hlasovať za tento zákon. Ďakujem pekne. I. Presperín, podpredseda NR SR: Ďakujem. Pán spravodajca? Nie. Ďakujem. Prerušujem rokovanie o tomto bode programu. Pokračujeme druhým čítaním návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov. Návrh zákona ste dostali pred prvým čítaním ako tlač 1307 a spoločnú správu výborov schválenú gestorským výborom máte ako tlač 1307a. Za skupinu poslancov návrh zákona odôvodní poslanec Miklós Fehér. Prosím, aby ste sa ujali slova. M. Fehér, poslanec: Áno, ďakujem pekne, pán predsedajúci. Dovoľte, aby som uviedol návrh zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach. Na základe § 7 ods. 4 platného zákona prikladá žiadateľ k žiadosti o vydanie povolenia na poskytovanie lekárenskej starostlivosti aj kladné vyjadrenie príslušnej stavovskej organizácie o etickej a odbornej spôsobilosti žiadateľa alebo jeho odborného zástupcu, ak bol ustanovený. Vyjadrenie Slovenskej lekárenskej komory limituje orgán štátnej správy, v danom prípade krajský úrad tak, že aj keby vyjadrenie príslušnej komory nebolo zdôvodnené alebo dôvody by neboli z objektívneho hľadiska akceptovateľné, nemôže inak rozhodnúť, ako tento návrh zamietnuť. Oprávnenie Slovenskej lekárenskej komory má de facto charakter absolútneho veta vo vzťahu k rozhodovacej právomoci krajského úradu, čo zrejme nebolo úmyslom zákonodarcu. Takáto rozsiahla právomoc Slovenskej lekárenskej komory je v rozpore s ustanoveniami zákona č. 136/2001 Z. z. o ochrane hospodárskej súťaže. Podľa § 3 ods. 1 zákona č. 136/2001 Z. z. je obmedzovanie súťaže každé obmedzovanie voľnosti konania podnikateľa na relevantnom trhu, najmä vylučovanie existujúcich alebo možných súťažných aktivít alebo možné zníženie rozsahu konkurenčnej aktivity, alebo skresľovanie konkurenčných podmienok. Ustanovenie § 7 ods. 4 v platnom znení vyvoláva aj pochybnosti o jej súlade s ústavou. Podľa čl. 35 ods. 1 Ústavy Slovenskej republiky každý má právo na slobodnú voľbu povolania a prípravu naň, ako aj právo podnikať a uskutočňovať inú zárobkovú činnosť. Podľa čl. 35 ods. 2 zákon môže ustanoviť podmienky a obmedzenia výkonu určitých povolaní alebo činností. V nadväznosti na uvedené ustanovenia ústavy Ústavný súd Slovenskej republiky vo veci judikoval. Právo podnikať je ústavnou zárukou slobody výkonu hospodárskej činnosti podľa uváženia. Právo podnikať možno obmedziť vo verejnom záujme. V rozhodnutí Ústavný súd konštatoval, že ústavnou zárukou slobody výkonu hospodárskej činnosti nie je ochrana podnikateľa pred vstupom konkurenta do zvolenej hospodárskej činnosti. V nadväznosti na uvedené vyvoláva oprávnené pochybnosti, či je oprávnenie Slovenskej lekárenskej komory v zmysle § 7 ods. 4 v súlade s verejným záujmom a či nie je neopodstatnenou prekážkou pre vstup konkurencie do poskytovania lekárskej starostlivosti vzhľadom na záujmy členov komory. Po vypustení slova „kladné“ z ustanovenia § 7 ods. 4 zákona bude mať Slovenská lekárenská komora naďalej možnosť posudzovať žiadosť každého žiadateľa o poskytovanie zdravotníckej starostlivosti, ale zachová sa právo orgánu štátnej správy zvážiť toto vyjadrenie a žiadosti žiadateľa vyhovieť, ak bude spĺňať všetky ďalšie kritéria stanovené vnútornými etickými predpismi stavovských organizácií. V prípade zamietnutia návrhu žiadateľa z dôvodu neodporúčania zo strany príslušnej komory by mal žiadateľ právo proti takému rozhodnutiu sa odvolať a v rámci dokazovania v stanovisku komory v správnom konaní oponovať aj pred súdom. Za súčasného stavu žiadateľ takúto možnosť nemá, čo je v rozpore s Ústavou Slovenskej republiky. A preto je nevyhnutné navrhovaným spôsobom vypustením slova „kladné“ z ustanovenia § 7 ods. 4 tento zákon novelizovať, a tak ho zosúladiť s Ústavou a so zákonmi o ochrane hospodárskej súťaže. Návrh zákona si nevyžiada zvýšené nároky na štátny rozpočet. Ďakujem pekne, pán predsedajúci. I. Presperín, podpredseda NR SR: Ďakujem. Pani poslankyňa Záborská, prosím vás ako spravodajkyňu k tomuto návrhu poslancov, aby ste zaujali stanovisko gestorského výboru. Nech sa páči.